ଚନ୍ଦ୍ରପୁର ବ୍ଲକର ରାଇବିଜି ପୋଲ। ୨୦୦୭ମସିହା ଫଳଫଳିଆ ନଦୀରେ ବନ୍ୟା ହେବା ଫଳରେ ପୋଲର ଗୋଟିଏ ଅଂଶ ଭାଙ୍ଗିଗଲା। ଦୀର୍ଘ ୧ବର୍ଷ ଧରି ଲୋକେ ବାହ୍ୟ ଜଗତରୁ ବିଛିନ୍ନ ହୋଇଗଲେ ା ଶିକ୍ଷା ଓ ସ୍ବାସ୍ଥ୍ୟସେବାଠାରୁ ଆରମ୍ଭ କରି ଗମନାଗମନ ମଧ୍ୟ ଏକ ପ୍ରକାର ଠପ୍ ହୋଇଗଲା। ଦୁର୍ଗମ ଅଞ୍ଚଳର ନଦୀ ଆରପାରିରେ ବେଲମଗୁଡା,ବନ୍ଧୁଗଁା, ରୁଙ୍ଗଟି, ବାକାଗୁଡା, ମୁଲିଗୁଡା, ଅନ୍ଧାରିଲିମା ଓ ଗୁନାଖାଲ ପରି ୪୫ଖଣ୍ଡ ଗ୍ରାମ ରହିଥିବା ବେଳେ ଗାଁକୁ ଆମ୍ବୁଲାନ୍ସ ପହଞ୍ଚିପାରିଲା ନାହିଁ। ଫଳରେ ଅଧିକାଂଶ ସମୟରେ ସ୍କୁଲ ବନ୍ଦ ରହିବା ସହ ଗାଁକୁ ଡାକ୍ତରୀ ସେବା ପହଞ୍ଚିପାରି ନାହିଁ। ଜରୁରୀକାଳୀନ ପରିସ୍ଥିତିରେ ଏବେ ବି ରୋଗୀମାନେ ଉପଯୁକ୍ତ ସ୍ବାସ୍ଥ୍ୟସେବା ନ ପାଇ ପ୍ରାଣ ହରାଉଛନ୍ତି। ବାରମ୍ବାର ପ୍ରଶାସନର ଦ୍ବାରସ୍ଥ ହେବା ପରେ ମଧ୍ୟ ପୋଲଟିଏ ନିର୍ମାଣ ନ ହେବାରୁ ବନ୍ୟାର ଏକ ବର୍ଷ ପରେ ଲୋକେ ଶ୍ରମଦାନ କରି ବାଉଁଶରେ ପୋଲ ନିର୍ମାଣ କରିଛନ୍ତି । ଅଙ୍ଗନବାଡି ଓ ଆଶାକର୍ମୀଙ୍କ ସମେତ ଶିକ୍ଷକ ମଧ୍ୟ ନିୟମିତ ସ୍କୁଲକୁ ଯାଇ ଶିକ୍ଷାଦାନ କରୁଛନ୍ତି ବୋଲି ଗ୍ରାମର ପିତାଲା ଜାଗାରାଙ୍ଗା ଓ ଜଗୁ ଜାଗରାଙ୍ଗା କହିଛନ୍ତି। ୨୦୦୭ମସିହାର ବନ୍ୟାରେ ପୋଲ ଧୋଇଯିବା ପରେ ୨୦୧୮ରେ ଗ୍ରାମ୍ୟ ନିର୍ମାଣ ବିଭାଜନ ପକ୍ଷରୁ ପ୍ରାୟ ୬ କୋଟି ୯୭ଲକ୍ଷ ଟଙ୍କାରେ ଏକ ଉଚ୍ଚସ୍ତରୀୟ ପୋଲ ନିର୍ମାଣ କାମ ଆରମ୍ଭ ହେଲା। ଯାହାର ଲମ୍ବା ୧୨୫ମିଟର ରହିଥିବା ବେଳେ ଚଉଡ଼ା ୫୦ମିଟର। ନିର୍ମାଣ କାର୍ଯ୍ୟରେ ବିଳମ୍ବ ହେଉଥିବା ଯୋଗୁଁ ଲୋକେ ନାହିଁ ନ ଥିବା ଅସୁବିଧାର ସମ୍ମୁଖୀନ ହେଉଛନ୍ତି। ଏଭଳିସ୍ଥିତିରେ ନିର୍ମାଣ କାର୍ଯ୍ୟ ତ୍ବରିତ କରିବା ପାଇଁ ଲୋକେ ଦାବି କରୁଛନ୍ତି । ଆସନ୍ତା ବର୍ଷ ମାର୍ଚ୍ଚ ଶେଷ ସୁଦ୍ଧା ପୋଲ ନିର୍ମାଣ ଶେଷ ହେବ ବୋଲି ଗ୍ରାମ୍ୟ ନିର୍ମାଣ ବିଭାଜନ ବିଭାଗପକ୍ଷରୁ କୁହାଯାଇଛି ।
